Thompson/Center Contender

**Thompson/Center Contender** er en enkeltskuddspistol eller rifle (avhengig av konfigurasjon) som ble introdusert i 1967 av Thompson/Center Arms. Våpenet kan kamres for en rekke patroner fra .22 Long Rifle (5.6×15mmR) til .45-70 Government (11.44×53mmR). Våpenet er en populær pistol til metallsilhuett og langholdsskyting, og populær til jakt konfigurert enten som rifle eller pistol.

## Historie
Tidlig på 1960-tallet utviklet Warren Center prototypen på en pistol med knekkmekanisme i butikkjelleren sin. I 1965 gikk Warren Center inn *K.W. Thompson Tool Company*, og sammen introduserte de våpenet som *Thompson-Center Contender* i 1967. Selv om pistolen var mer kostbar enn jaktrevolvere så ble den populær grunnet fleksibiliteten med tanke på bytte av pipe til andre kamringer, samt svært god presisjon. *K.W. Thompson Tool Company* byttet så navn til *Thompson/Center Arms Company*.

Opprinnelig var pistolen kamret for relativt svake patroner som .22 LR, .22 WMR, .22 Hornet, .38 Special, og .22 Remington Jet, men da magnumpatroner tok av på 1970-tallet ble det populært å kamre Contender for disse kraftigere patronene.

## Design
### Pipeinnfestning
Den mest uvanlige egenskapen til Contender er hvordan pipen er festet i rammen. Ved å fjerne forskjeftet kommer en stor hengsel til syne, og pipen kan fjernes ved å trykke ut hengselpinnen. Ettersom siktene og utdrageren i Contender-konstruksjonen henger fast i pipen har rammen dermed ingen patronspesifikke egenskaper. Man kan dermed enkelt bytte til en pipe kamret for en annen patron, og ettersom siktet er festet til pipen vil sikteinnstillingen holde seg fra gang til gang. Dette gjør det enkelt å bytte mellom ulike patroner, pipelengder og sikteoppsett.

### Tennstiftvelger
Contender-rammen har to tennstifter, og med en velger som sitter på hanen kan skytteren velge mellom tennstempelet for randtenning og sentertenning, og har mulighet for å sette omstilleren i sikret posisjon slik at ingen av tennstiftene kan treffe tennhetten. (De aller første designene av Contender manglet imidlertid denne sikringen, og hadde dermed bare mulighet til å velge mellom de to tennstiftene. I tillegg måtte skrujern brukes for å operere omstilleren.)

Det ble utviklet tre hovedvarianter av det originale Contender-designet (også kalt «G1» eller «generasjon én»), og de tre kan enkelt skilles fra hverandre ved å se på utformingen av hanen. Den første varianten har en trykknapp på hanen for å velge mellom rand- og sentertenning, den andre varianten har vippebryter (venstre-senter-høyre) for å velge mellom randtenning, sikret og sentertenning, og den tredje varianten har en horisontal bolt for å velge mellom sentertenning, sikret og randtenning. Alle de tre variantene har en pumalogo etset inn i rammen, og kan på denne måten skilles fra den senere G2 Contender som har glatt overflate på rammen uten pumalogo. (Noen av de aller tidligste Contenderne som krevde skrujern for å velge tennstift hadde også ramme uten pumalogo på sidene).

### Avtrekk
G1 Contender har justerbar avtrekk for både dødgang og endestopp, som gjør at skytteren kan justere avtrekksvekten over et vidt spenn. G1 Contender tar ikke skade av tørrklikk gitt at hanen ikke blir dratt lenger bak enn det andre hakket. Dette muliggjør tørrtrening. For å spenne avtrekkermekanismen åpner og lukker man knekkmekanismen mens man samtidig har hanen i det andre hakket, og kan på denne måten tørrklikke uten fare for slitasje på våpenets tennstift.

G2 Contender med tennstiftomstiller (senter- og randtenning) bør bare tørrklikkes med når omstilleren er stilt inn på sentertenning.

### Fabrikkpiper
Originalpiper har blitt produsert i lengdene:
* 150&nbsp;mm (6 tommer)
* 220&nbsp;mm (8.75 tommer)
* 250&nbsp;mm (10 tommer)
* 300&nbsp;mm (12 tommer)
* 360&nbsp;mm (14 tommer)
* 410&nbsp;mm (16 tommer)
* 530&nbsp;mm (21 tommer)

Noen patroner med kraftig rekyl har blitt levert med integrerte munningsbremser. Piper kamret for den originale G1 Contender kan brukes i den nyere G2-varianten, mens G2-piper bare kan brukes i G1 Contender hvor rammen har høyere serienummer enn .

De tidligste pipene (fra tidlig 1967 til slutten av 1967) hadde oktogonal (åttekantet) profil med flat underside på pipens hengseldel, og var bare tilgjengelig i lengdene 220&nbsp;mm og 250&nbsp;mm (8.75 tommer og 10 tommer). Den neste gruppen med piper (fra slutten av 1967 til 1972) var tilgjengelig i lengdene 150&nbsp;mm, 220&nbsp;mm og 250&nbsp;mm (6 tommer, 8.75 tommer og 10 tommer). Senere ble det også tilbudt piper med rund profil i mange forskjellige lengder, inkludert 250&nbsp;mm, 300&nbsp;mm og 350&nbsp;mm (10 tommer, 12 tommer og 14 tommer). Det ble også produsert tykkere, runde «bull»-piper kjent som «*Super 14 pistol*» og «*Super 16 pistol*». Riflepiper med lengde 410&nbsp;mm og 530&nbsp;mm (16 tommer og 21 tommer) har også blitt tilbudt fra fabrikk.

Piper har noen ganger blitt levert med enten bare utdrager, eller både med utdrager og utstøter. På piper med bare utdrager vil tomhylsen dras omtrent en fjerdedel ut av kammeret når knekkmekanismen åpnes. Piper har også blitt leverte med flat hengseldel, stegvis hengseldel, eller splittet hengseldel. Både blånerte og rustfrie piper har blitt tilbudt, slik at man kan matche utseendet til de forskjellige variantene av rammestykker.

Til forskjell fra de fleste andre glidekasser så krever ikke knekkmekanismen at pipen tilpasses spesielt til glidekassen. Alle piper (bortsett fra piper kamret for Herrett-patroner) som har blitt laget for Contender skal passe en hviken som helst Contender-ramme, hvilket gjør det mulig for skytteren å ha ulike piper i flere kamringer for brøkdelen av hva det ville kostet å ha flere komplette våpen. Ettersom siktene festes i pipen vil innskytingen holde seg mellom pipeskift.

### Vekt
***Octagon Barrel Model 10"**: 1250 gram med 250&nbsp;mm pipe.
***Bull Barrel Model 10"**: 1420 gram med 250&nbsp;mm pipe.
***Super 14" Model**: 1590 gram med 360&nbsp;mm pipe.
***Super 16" Model**: 1590 gram med 410&nbsp;mm pipe.
***Contender Hunter Model**: 1814 gram med 305&nbsp;mm eller 360&nbsp;mm pipe, uten sikter.

### Sikter
Fabrikksikter for alle pipekonfigurasjonene har variert. I de tidlige årene ble bare lave jernsikter tilbudt, men senere var det mulig å velge enten lave jernsikter, høye jernsikter, eller ingen sikter i det hele tatt for pistoler tiltenkt montering av kikkertsikte.

### Skjefter
Pistolgrep, kolber og forskjefter har blitt levert i beiset valnøtt eller i rekylreduserende komposittmaterialer. Ulike pistolforskjefter kreves for piper med oktogonal-, rund- og «bull»-profil. Forskjefter kan også fås med enten ett eller to festepunkter for pipen, og piper kan tilsvarende ha ett eller to festepunkter for forskjeftet. I alle tilfeller dekker forskjeftet over hengselpinnen som holder pipen fast til rammen. Treskjefter til Thompson Center lages ved et sagbruk i Kansas.

### Patroner
I starten var et begrenset antall patrontyper tilgjengelig for Contender fra fabrikk, og stoppet like før patroner som .308 Winchester. Mekanismen er imidlertid egnet for kamring for de fleste patroner fra .22 Long Rifle til .30-30 Winchester gitt at makstrykket holder seg under  CUP. Denne fleksibiliteten ga grunnlag for utviklingen av mange villkattpatroner som passer til Contender, som for eksempel 7-30 Waters og .357 Herrett, samt TCU-patronene (som stort sett er basert på enten .30-30 Winchester- eller .223 Remington-hylser). Den største patronen som har vært tilbudt for Thompson/Center Contender fra fabrikk var .45-70, som tross at den er mye større enn .308 Winchester opererer med et mye lavere trykk. Børsemakere har også solgt piper i andre kamringer som J. D. Jones sine JDJ-patroner basert på .225 Winchester og .444 Marlin. Andre har presset trykkgrensene forbi det som gjøres fra fabrikk, og har kamret Contender-piper i lettere «.308-klasse»-patroner som .243 Winchester. Contender kan også skyte .410 hagleammunisjon, enten gjennom en .45 Colt/.410-pipe eller med en spesiell 530&nbsp;mm (21 tommer) lang glattborret haglepipe. En portet og riflet pipe i .44 Magnum har blitt solgt fra fabrikk for bruk med haglepatroner og med avtagbar trangboring, hvor trangboringen er designet slikt at den skal motvirke rotasjonen haglene får på grunn av riflingen i pipen, og hvor pipen kan brukes uten trangboring med standard .44 Magnum-patroner. For å oppsummere er fleksibiliteten til Contender-designet unik, og legger til rette for eksperimentering både med nye patroner, hjemmelading, ulike pipelengder og bruk av haglepatroner.

## G2
Den originale Contenderen refereres nå til som generasjon én (G1) Contender, og ble i 1998 erstattet med G2 Contender. Det nye designet har tilsvarende dimensjoner som det opprinneige designet, men bruker istedet samme type avtrekk som på Thompson/Center Encore. På grunn av endringene i avtrekkermekanismen, samt forskjellen på grepsvinkelen i forhold til kjernelinjen, går ikke kolber og pistolgrep om hverandre mellom G1 og G2. Pipene og forskjeftene som G2 bruker er så å si lik originalen. Eldre G1-piper vil passe på nye G2-modeller, men nyere G2-piper vil derimot ikke passe på eldre G1-rammer. (Et unntaket er Herrett-piper og forskjefter, som bare passer G1-rammer.)

## Se også
* Tanfoglio Thor
* Remington XP-100
* Jalonen

## Referanser